שנת שיא לתעשיית קרנות הנאמנות: גייסה 52 מיליארד שקל ב-2013
זאת בהשוואה לגיוסים של 20 מיליארד שקל ב-2012. לפי מיטב-דש, תעשיית הקרנות צמחה ב-2013 ב-35% ומנהלת נכסים בשווי של כ-230 מיליארד שקל
שי סלינס	16:4001.01.14
סיכום שנתי בקרנות נאמנות
תעשיית קרנות הנאמנות צמחה ב-2013 ב-35% ומנהלת נכסים בשווי של כ-230 מיליארד שקל. כך עולה מסקירה שנתית של התעשיה שנעשתה על ידי כלכלני מיטב-דש.
תעשיית הקרנות רשמה ב-2013 גיוסים של 52 מיליארד שקל, בהשוואה לגיוסים של 20 מיליארד שקל ב-2012. הקרנות המסורתיות (בנטרול אלו הכספיות) רשמו גיוסים של כ-33 מיליארד - הגיוס הגבוה ביותר מאז שנת 2009. קרנות אג"ח כללי גייסו כ-22 מיליארד שקל - המהווים כשני שלישים מסך כל הגיוסים בקרנות המסורתיות.
כמו כן, ב-2013 נרשמה צמיחה של כ-70% בנכסי הקרנות הכספיות שמנהלות נכסים בסך של 61 מיליארד. "לאחר ביטול דמי המשמרת על הקרנות הכספיות מתחילת השנה הן הפכו להיות אלטרנטיבה עדיפה על הפיקדונות בבנקים וכתוצאה מכך רשמו השנה גיוסים נאים של 18.7 מיליארד שקל. חלק נוסף מהגידול נבע מהפיכת קרנות מק"מ יחיד לקרנות כספיות", מסבירים במיטב-דש.
הקרנות המנייתיות גייסו בשנה החולפת כ-4.6 מיליארד שקל - השנה החזקה ביותר מאז 2003. למרות התשואה העודפת שהניבו המדדים בחו"ל על פני המדדים המקומיים, המשקיעים העדיפו את קרנות מניות בישראל שהובילו את הגיוסים עם 2.6 מיליארד שקל, כאשר נכסי קרנות מניות חו"ל גייסו השנה 2 מיליארד שקל.
למרות שנה חיובית לקרנות השקליות עם גיוסים של 1.9 מיליארד שקל, נכסיהן התכווצו השנה ב-10% ל-31 מיליארד שקל, זאת בעקבות שינוי מדיניות של מספר קרנות מק"מ יחיד גדולות והפיכתן לקרנות כספיות.
עוד עולה מהסיכום השנתי כי קרנות אג"ח חו"ל שעמדו בסימן של עליית תשואות לפדיון של אגרות החוב הממשלתיות בארה"ב וייסוף השקל, רשמו השנה פדיונות כבדים של 1.2 מיליארד שקל. נכסיהן התכווצו בכ-50% ל-3.8 מיליארד שקל גם כתוצאה של תשואות שליליות ושינוי מדיניות של כמה מהן.